Respek vir lewe
Teks: Eksodus 20:13, Heidelbergse Kategismus Sondag 40
Julle het gehoor dat aan die mense van die ou tyd gesê is: Jy mag nie doodslaan nie, maar elkeen wat doodslaan, moet verantwoording doen voor die gereg. Maar Ek sê vir julle dat elkeen wat vir sy broeder sonder rede kwaad is, verantwoording moet doen voor die gereg; en elkeen wat vir sy broeder sê: Raka! Moet verantwoording doen voor die Groot Raad; en elkeen wat sê: Jou dwaas! moet verantwoording doen in die helse vuur (Mat. 5:21-22).
Die sesde gebod is 'n gebod wat ons dikwels oorslaan, want wie van ons vermoor ander? Niemand het egter al ooit iemand sommer net vermoor nie, moord is maar die resultaat van ander goed wat uit die hart opkom. Deur doodmaak te verbied, leer God ons dat Hy die wortel daarvan, soos afguns, haat, woede en wraaklus verafsku. Dit alles is vir Hom heimlike moord (HK).
Deur nie te moor of te haat nie onderhou ons ook nog net die gebod halfpad, want soos al die gebooie verbied dit nie net sekere dinge nie, dit gebied ook. Terwyl God afguns, haat en woede verbied, gebied Hy dat ons ons naaste moet liefhê soos onsself. Ons moet teenoor hom geduldig, vredeliewend, sagmoedig, barmhartig en vriendelik wees, alles wat hom kan benadeel, sover moontlik probeer voorkom en selfs aan ons vyande goeddoen (HK).
Dit maak 'n groot verskil in die samelewing as daar 'n beduidende aantal mense is wat hulleself nie deur die kwaad laat beheers nie, maar die kwaad deur die goeie oorwin. Ons kan dit slegs doen wanneer ons ons eie skuld, ons haat en woede en afguns voor God bely en na ons Here Jesus vlug. Ook vir ons is daar genade by God, ons moet maar net na ons Here Jesus vlug.